Nefren tazrawt n tsiwelt imi tiẓri wessiɛen deg yiferdisen i d-yettaken tuddsa n uḍris ur llint ara s waṭas, ihi neɛreḍ ad d-nawi tazrawt-nneɣ ɣef sin n yiferdisen n tsiwelt d teṣleḍtnsen deg wungal Inig Aneggaru n Brahim Tazaɣart, imi annar-agi n tsiwelt d allal i yessishilen tigzi n tɣessa n uḍris ullis deg tira n wungal. Yal aneggal amek i ibennu ungal-is, yal yiwen d acu i yessemras i wakken ad yessiweḍ tikti-s. Tasiwelt d tulmist iɣef yebna wungal d ttawil s wayes ara nẓer amek amsawal i d-yettales ineḍruyen n wungal d wacḥal n wakud i teṭṭef tulsa n yineḍruyen n teḥkayt.